VEGA præsenterer

**The White Album hygger om dig igen**

*Trioen fylder fredag den 25. september Lille VEGA med nordisk folk og melankolske sange fra deres nye album, Colorama.*

De skæggede sangere, guitarister og komponister i The White Album søger på deres nye album, *Colorama*, ind til den kerne, der samlede dem: Nærværende nordisk folk spillet af tre humørfyldte venner med et dybt afsæt i den fynske muld. Trioen kan i marts 2020 fejre deres 10-års jubilæum og markerer det med det nye album samt en omfattende turné i både ind og udland.

Mere end 20 års venskab ligger til grund for den kærlige, underfundige og humoristiske stemning, som bandet skaber til deres koncerter. Musikken tager afsæt i et følsomt univers, og sangene emmer af nordisk melankoli og eftertænksomhed med den gode melodi og trestemmige herrevokaler i højsædet.

Det kommende album, der er gruppens fjerde af slagsen, bibeholder den ånd, der har gennemsyret tidligere udgivelser fra The White Album, men vidner samtidig om en udvikling fra en akustisk minimalisme til et mere fremadskuende udtryk med et drys af kreativ legesyge, der frygtløst flirter med forskellige genrer og lyduniverser.

The White Album startede deres karriere med at turnere England tyndt tilbage i starten af 10’erne, hvor de blot var tre mand med et hav af instrumenter i bagagen og en stak sange komponeret i sommerhuset. Sange der skulle kunne stå̊ alene og nøgne for sig selv uden en stor produktion.

Bandet har haft succes både herhjemme og i udlandet med live shows, bliver spillet på diverse radiokanaler og optrådt til prisuddelinger og tv-shows heriblandt Kronprinsparrets Priser og Danmarks Radios store juleshow.

**Fakta om koncerten:**
The White Album (DK)
Fredag den 25. september kl. 21:00
Lille VEGA, Enghavevej 40, 1674 Kbh. V
170 kr. + gebyr
Billetsalget starter i dag via VEGAs hjemmeside og Ticketmaster.